
______________________________________________________________________________

На основу члана 138. став 1. Устава Републике Србије („Сл. гласник РС“ бр. 98/06) и чланова 1. став 1. и 31. став 2. Закона о Заштитнику грађана („Сл. гласник РС“ бр. 79/05 и 54/07) у поступку контроле законитости и правилности рада Министарства заштите животне средине, поступајући по сопственој иницијативи, Заштитник грађана  
У Т В Р Ђ У Ј Е

Министарство заштите животне средине начинило је, неефикасним поступањем у  области заштите ваздуха, пропуст у раду на штету права грађана на здраву животну средину јер није благовремено спровело надзор над поступањем јединица локалне самоуправе а у вези са применом одредби Закона о заштити ваздуха
 , нити је предузело мере на које је овлашћено према оним јединицама локалне самоуправе које нису испуниле прописану обавезу да донесу планове квалитета ваздуха и краткорочне акционе планове. 
На основу утврђених недостатака у раду, Заштитник грађана упућује Министарству заштите животне средине  следеће 
П Р Е П О Р У К Е

I
Министарство заштите животне средине ће без одлагања утврдити да ли су све јединице локалне самоуправе, које су обавези да донесу планове квалитета ваздуха и краткорочне акционе планове, исту испуниле. 

II
Министарство заштите животне средине ће размотрити примену одредби чл. 83 Закона о заштити ваздуха у свим случајевима када утврди да је јединица локалне самоуправе  пропустила да донесе План квалитета ваздуха и Краткорочни акциони план, а била је дужна да то учини.
III
Министарство заштите животне средине ће у будућем раду поступати ефикасно, превентивно и благовремено, те предузимати све потребне мере, а нарочито без одлагања предузети хитне мере ради успостављања толерантних и граничних вредности загађујућих материја у ваздуху, како би квалитет ваздуха у Републици Србији, као природна вредности од општег интереса, уживао посебну заштиту.
Истовремено, имајући у виду узнемиреност јавности коју су изазвала прекорачења граничних вредности загађујућих материја у ваздуху, Заштитник грађана, у циљу унапређења рада органа управе и унапређења заштите људских слобода и права, сходно члановима 1. став 1. и 24. став 2. Закона о Заштитнику грађана, даје 
М И Ш Љ Е Њ Е

Потребно је да Министарство заштите животне средине, у сарадњи са другим надлежним органима, редовно и потпуно обавештава јавност о стању квалитета ваздуха, о свим мерама које се предузимају ради заштите ваздуха и да упућује грађане на поуздане изворе информација о стању квалитета ваздуха и стању животне средине, а све у циљу успостављања поверења грађана у законит и правилан рад државне управе у области заштите животне средине.
Заштитник грађана сматра да је потребно размотрити могућности за побољшање постојећег система мониторинга квалитета ваздуха државног система, те евентуално успостављање мреже за аутоматски мониторинг квалитета ваздуха на територији свих јединица локалне самоуправе, чиме би се даље створили услови да се на основу комплетних и свеобухватних података поступа без одлагања и да се предузму све потребне мере у што краћем временском периоду у односу на сва утврђена прекорачења вредности загађујућих материја у ваздуху.

Министарство заштите животне средине обавестиће Заштитника грађана, у року од 60 дана од дана пријема ових препорука, о поступању по њима, уз достављање релевантне документације и других доказа на основу којих се са сигурношћу може утврдити да је по препоруци Заштитника грађана поступљено.
Р а з л о з и:
Заштитник грађана дошао је, на основу информација из средстава јавног информисања, до сазнања да мониторинг квалитета ваздуха указује на озбиљна прекорачења граничних вредности загађујућих материја на територији великог броја јединица локалне самоуправе на територији Републике Србије. Прекомерна загађеност ваздуха великих размера у јануару 2020. године оправдано је узнемирила јавност и грађане и недвосмислено указала на неопходност предузимања хитних мера у циљу успостављања толератних и граничних вредности. Из података до којих се дошло том приликом, произлази да је још у 2018. години квалитет ваздуха званично био оцењен III категоријом (прекомерно загађен ваздух), и то у Београду, Краљеву, Ваљеву, Крагујевцу, Суботици, Сремској Митровици, Панчеву, Ужицу, Смедереву и Косјерићу, док је у Нишу ваздух оцењен III категоријом још 2017. године. У свим овим местима доминантан узрочник прекомерног загађења биле су суспендоване честице ПМ10 и/или ПМ 2,5, које су нарочито опасне за здравље људи. Према доступним подацима, допринос друмског саобраћаја је био по 6% за обе наведене загађујуће материје, док је већина емисија долазила из топлана снаге мање од 50 МW и индивидуалних ложишта. 
Имајући у виду узнемиреност и страх грађана, потребу да се активније приступи решавању овог проблема, те посебан значај који овај орган придаје заштити животне средине, Заштитник грађана је оценио да су у конкретном случају, сходно одредби члана 32. Закона о Заштитнику грађана („Сл. гласник РС“, број 79/05 и 54/07) испуњени услови за покретање поступка контроле законитости и правилности рада Министарства заштите животне средине, по сопственој иницијативи, о чему је орган обавештен актом Заштитника грађана дел. бр. 674 од 13.01.2020. године.
Министарство заштите животне средине обавестило је Заштитника грађана актом број 011-00-22/2020 од дана 24.01.2020. године  о активностима предузетим на плану решавања проблема загађености ваздуха у Србији. У обавештењу стоји да је Министарство проблем квалитета ваздуха издвојило као једно од приоритетних за решавање у оквиру послова унапређења стања животне средине, те да смањење загађења ваздуха и унапређење енергетске ефикасности спроводи кроз више секторских политика. Наводи се да су инструменти политике и планирања заштите ваздуха  Стратегије заштите ваздуха (чији програм ће бити израђен до 2021. године), планови квалитета ваздуха и краткорочни акциони планови које доносе јединице локалних самоуправа, а на које Министарство даје сагласност. У вези са одређивањем узрочника загађења и мониторингом, као надлежни орган за обраду свих података добијених мониторингом квалитета ваздуха, издвојена је Агенција за заштиту животне средине. Наводи се да је Министарство у оквиру својих активности повећало финансијска средства за мониторинг квалитета ваздуха, да финансира пројекте пошумљавања, да је издат налог за надзоре инспекције животне средине у свим локалним самоуправа ради утврђивања да ли су донеле планове и краткорочне акционе планове квалитета ваздуха у складу са својим законским обавезама. У обавештењу даље стоји да је завршена Стретегија нискоугљеничног развоја Републике Србије са акционим планом која је у поступку јавне расправе, као и да је завршени нацрт Закона о климатским променама који је упућен Влади Републике Србије на усвајање. У сарадњи са специјализованом агенцијом УН се припрема пројектна документација за пројекат подршке једницама локалне самоуправе у изради планова квалитета ваздуха у 2020. години којима ће бити идентификовани највећи загађивачи.  У вези са мониторингом и информисањем јавности наводи се да наведено врши Агенција кроз презентовање резултата аутоматског мониторинга квалитета ваздуха, те да се оцена квалитета ваздуха са препорукама за понашање опште популације и осетљивих група врши на основу података Градског завода за јавно здравље, као и кроз системе аутоматског и мануелног мерења у аутономној покрајини Војводини и при јединицама локалних самоуправа, а који резултати се приказују на њиховим званичним страницама.

Дописом бр. 011-00-22/1/2020-09 од дана 24.02.2020. године Министарство је на захтев Заштитника грађана доставило додатне информације у вези са конкретним случајем. Наводи се да је Министарство само у јануару  имало преко 260 објава у вези са загађењем ваздуха. Предочени су и побројани подзаконски акти којима се регулише очување и побољшање квалитета ваздуха и смањење штетних последица. Наводи се да је Стратегија заштите ваздуха у изради, да је пројекат започео 2019. године и да ће трајати 24 месеца. Истиче се да је на основу оцене квалитета ваздуха 13 јединица локалне самоуправе у обавези да донесе План квалитета ваздуха и то су : Ваљево, Крагујевац, Краљево, Сремска Митровица, Суботица, Београд, Нови Сад, Ужице, Ниш, Бор, Косјерић, Смедерево и Панчево. До сада је Министарство дало сагласност на 6 планова квалитета ваздуха и то за Београд, Панчево, Смедерево, Бор, Нови Сад и Ужице, План квалитета ваздуха града Ваљева враћен је на корекцију, а захтеве за сагласност на планове квалитета ваздуха није поднело 6 јединица локалне самоуправе: Крагујевац, Краљево, Ниш,  Сремска Митровица, Суботица и Косјерић. Представљен је начин на који је успостављен систем мониторинга квалитета ваздуха, као и обавезе оператера стационарних извора загађења. Истиче се да једина законски дефинисана и обавезујућа оцена степена загађења у Републици Србији јесте оцена квалитета ваздуха на основу прекорачења граничних и толерантних вредности концентрација загађујућих материја, а да су захтеви квалитета ваздуха прописани Уредбом о условима за мониторинг и захтевима квалитета ваздуха у складу са захтевима прописа ЕУ. Такође се наводи да истима није прописана гранична вредност за период усредњавања један сат за супендоване честице које су „најодговорнији“  полутанти за угрожавање здравља људи према СЗО.  Истиче се да Агенција за заштиту животне средине користи учесталост класа квалитета ваздуха по Индексу квалитета ваздуха SAQI_11, одређених на основу дневних вредности концентрација загађујуће материје и то је додатна карактеристика стања квалитета ваздуха која није прописана, али се користи ради детаљнијег приказа стања квалитета ваздуха. Релевантни су искључиво подаци Агенције за заштиту животне средине, као и подаци у локалној мрежи, како се наводи, а не подаци са других сајтова јер су методолошки непоуздани. Као мере које је Министарство предлагало и препоручивало наводе се чак и активности које нису у надлежности тог министарства, а то су пошумљавање, гашење котларница, промена енергената и слично. Јединице локалне самоуправе су, сходно наводима, одговорне за предузимање мера прописаних Законом о заптити ваздуха, нарочито у вези са краткорочним мерама које се предвиђају краткорочним акционим плановима. Истиче се да је Министарство образовало Комисију за надзор над радом јединица локалне самоуправе у спровођењу одредби Закона о заштити ваздуха.  У вези са спровођењем инспекцијског надзора, наводи се да се исти спроводи у складу са законом и Годишњим планом инспекцијског надзора републичке инспекције за заштиту животне средине, који се спроводи даље кроз Оперативне планове инспекцијског надзора урађене за сваку област животне средине одвојено. Ванредни инспекцијски надзори спроводе се, како се наводи у допису, по захтевима самих оператера, по представкама и пријавама. Указано је да је Националним планом за смањење емисија главних загађујућих материја које потичу из старих великих постројења за сагоревање који је донела Влада РС инспекција за заштиту животне средине овлашћена само да утврди да ли су извршене одредбе НЕРП-а које се односе на рокове уградње постројења за смањење емисија и да ли су предузећа доставила подаке о свом раду и годишњим емисијама. 
Коначно, Министарство заштите животне средине обавестило је Заштитника грађана актом 011-00-22/2/2020-09 од дана 25.09.2020. године да је Комисија за надзор над радом јединица локалне самоуправе у спровођењу одредаба Закона о заштити ваздуха одржала састанке дана 06.02.2020. године са јединицама локалне самоуправе које су у обавези да донесу планове квалитета ваздуха, а још увек то нису учиниле ( састанку су присуствовали представници Краљева, Суботице, Сремске Митровице, Крагујевца и Ниша, представници општине Косјерић нису), којом приликом су представници јединица локалне самоуправе изјавили да очекују усвајање планова квалитета ваздуха или краткорочних акционих планова у 2020. години. Даље се наводи да је дана 20.02.2020. године и 06.03.2020. године Комисија одржала састанке са представницима локалних самоуправа које су већ донеле планове квалитета ваздуха како би се извршила анализа мера које су предвиђене плановима, њиховог спровођења и досадашњих резултата, као и да би се утврдили даљи кораци за унапређење на том плану. Истиче се да је договорено да се посебна пажња посвети краткорочним мерама за заштиту ваздуха, било као саставним деловима планова квалитета ваздуха, било кроз израду краткорочних акционих планова. Наводи се да су новонастала ситуација ширења вируса COVID-19 у Републици Србији и уведене ванредне мере утицали на промену интензитета даљих активности јер је онемогућена даља организација састанака Комисије са представницима локалних самоуправа. Министарство наводи да је у протеклом периоду добило предлог текста краткорочних акционих планова града Бора и града Краљева, те да су након увида у текст, упућене примедбе. На крају се наводи да је Министарство заштите животне средине упутило нови допис, достављен у прилогу, којим се опомињу све јединице локалне самоуправе да савесно испуне своје законске обавезе по питању квалитета ваздуха. 
* * *
Устав Републике Србијe ("Сл. гласник РС", бр. 98/2006) чланом  74. јемчи право сваког грађанина на здраву животну средину и на благовремено и потпуно обавештавање о њеном стању. Свако, а посебно Република Србија и аутономна покрајина, одговоран је за заштиту животне средине и свако је дужан да чува и побољшава животну средину. 
Законом о заштити ваздуха ("Сл. гласник РС", бр. 36/2009 и 10/2013) уређује се управљање квалитетом ваздуха и одређују мере, начин организовања и контрола спровођења заштите и побољшања квалитета ваздуха као природне вредности од општег интереса која ужива посебну заштиту. 
Сходно одредбама члана 9. овог закона, у циљу ефикасног управљања квалитетом ваздуха успоставља се јединствени функционални систем праћења и контроле степена загађења ваздуха и одржавања базе података о квалитету ваздуха. Република Србија, аутономна покрајина и јединица локалне самоуправе, у оквиру своје надлежности утврђене законом, обезбеђују мониторинг квалитета ваздуха. 

Локална мрежа мерних станица и/или мерних места успоставља се за праћење квалитета ваздуха на нивоу аутономне покрајине и јединице локалне самоуправе. Локалну мрежу чине допунске мерне станице и/или мерна места које надлежни орган аутономне покрајине и надлежни орган јединице локалне самоуправе одређују на основу мерења или поступака процене за зоне и агломерације за које нема података о нивоу загађујућих материја, у складу са својим потребама и могућностима. Мониторинг квалитета ваздуха у локалној мрежи обавља се према програму који за своју територију доноси надлежни орган аутономне покрајине и надлежни орган јединице локалне самоуправе.

Сходно члану 22. став 3. Закона о заштити ваздуха, у зони и/или агломерацији у којој је утврђено да је квалитет ваздуха треће категорије спроводе се мере за смањење загађивања ваздуха, ради краткорочног постизања толерантних вредности и дугорочног обезбеђивања граничних вредности.

У зонама и агломерацијама у којима је ваздух треће категорије, односно када загађење ваздуха превазилази ефекте мера које се предузимају, односно када је угрожен капацитет животне средине или постоји стално загађење ваздуха на одређеном простору, надлежни орган аутономне покрајине и надлежни орган јединице локалне самоуправе дужан је, сходно члану 31. истог закона,  да донесе План квалитета ваздуха са циљем да се постигну одговарајуће граничне вредности или циљне вредности утврђене Уредбом о условима за мониторинг и захтевима квалитета ваздуха („Сл. гласник РС, бр. 11/2010, 75/2010 и 63/2013). Министарство даје сагласност на планове квалитета ваздуха.
Према одредбама члана 33. Закона о заштити ваздуха, надлежни орган аутономне покрајине, односно надлежни орган јединице локалне самоуправе је дужан да донесе краткорочне акционе планове у зони или агломерацији која се налази на њиховој територији у случају да: постоји опасност да нивои загађујућих материја у ваздуху прекораче једну или више концентрација опасних по здравље људи утврђених захтевима квалитета ваздуха; постоји опасност да се прекорачи концентрација приземног озона опасна по здравље људи, утврђена Уредбом о условима за мониторинг и захтевима квалитета ваздуха, ако надлежни орган процени, узимајући у обзир географске, метеоролошке и економске услове, да постоји значајан потенцијал да се смањи ризик, трајање и озбиљност таквог прекорачења.
Члан 73 Закона о заштити ваздуха прописује да Министарство врши надзор над радом надлежног органа јединице локалне самоуправе, а чл. 74. истог закона даље прецизира да   

Инспекцијски надзор над применом одредаба овог закона и прописа донетих за његово извршавање врши Министарство, те да инспекцијски надзор врши инспектор за заштиту животне средине. 
Коначно, исти закон одредбама чл. 83 став 7.  и став 8. прописује да ће се новчаном казном 25.000 до 50.000 казниће се за прекршај одговорно лице у органу државне управе, аутономне покрајине и јединице локалне самоуправе, односно у имаоцу јавних овлашћења и овлашћеном правном лицу ако не донесе Планове квалитета ваздуха у складу са чланом 31. овог закона, односно ако не донесе краткорочне акционе планове у случајевима из члана 33. овог закона.
* * *

Сагледавши наведене прописе и податке до којих се дошло током спроведеног поступка контроле правилности и законитости рада, утврђено је да Министарство заштите животне средине није ефикасно поступало у области заштите ваздуха, а нарочито кад је реч о надзору и примени мера према јединицама локалне самоуправе које нису законито поступале у конкретном случају.

Нарочито забрињава закључак који се намеће, а то је да Министарство, иако упознато са оценом да је квалитет ваздуха у појединим јединицама локалне самоуправе лош и то у дужем временском периоду, није предузело конкретне мере на које је овлашћено ради спровођења релевантних законских одредби. Закон, као и само Министарство у својим наводима, издваја наведене планове као основне инструменте за управљање квалитетом ваздуха, из чега произлази да тиме што исти нису благовремено донети, у појединим локалним самоуправама нису испуњене ни основне претпоставке за предузимање мера потребних да би се успоставиле граничне вредности загађујућих материја у ваздуху. Сходно наведеном Заштитник грађана сматра да је реч о грубом кршењу закона, а на штету уставом загарантованог права грађана на здраву животну средину. 
Наводи да је опасност од ширења вируса COVID-19 отежала поступање Министарства у конкретном случају, нису и не могу бити оправдање за пропусте који су утврђени, нарочито имајући у виду да је реч о подацима који су Министарству познати већ неколико година, те су јединице локалне самоуправе имале на располагању довољно времена да испуне законске обавезе у вези са доношењем наведених планова.
Заштитник грађана истиче да је заштита животне средине област која захтева благовремено и превентивно деловање свих надлежних органа, а нарочито од стране Министарства заштите животне средине, управо из разлога што последице епизодних загађења могу довести до дуготрајних и потенцијално неотклоњивих последица по живот и здравље људи и здраву животну средину. Заштитник грађана препознаје Министарство заштите животне средине и јединице локалне самоуправе, као главне носиоце законских обавеза у заштити ваздуха, те указује да је сарадња и координација између истих императив и основ за свако даље поступање у циљу остваривања права грађана на здраву животну средину. 
Заштитник грађана указује да је свестан да примена казнених одредби закона може бити непопуларна у пракси, али да је у случајевима грубих кршења законских одредби од стране субјеката на које се обавезе односе потребно без оклевања свим расположивим механизмима заштитити живот и здравље људи као примарни интерес, чиме се се омогућава пуна владавина права.  
Како на основу незадовољства и обраћања грађана произлази да сматрају да нису довољно обавештени о стању животне средине, конкретно о квалитету ваздуха, као и да често постоје разлике у оцени квалитета ваздуха које приказују Агенција за заштиту животне средине с једне стране и поједине апликације и странице које су доступне грађанима („AirVisual“ и слично) за које се у изјашњењима наводи да нису поуздане, а које могу изазвати забуну и неповерење, Заштитник грађана сугерише да је потребно размотрити могућности за побољшање представљања наведених података јавности. Такође је упутно обавештавати грађане преко средстава јавног информисања о свим конкретним мерама које се предузимају у области заштите животне средине, а нарочито у акцидентним ситуацијама које могу довести до штетних последица и које захтевају хитно реаговање.
Уједно, како из утврђених чињеничних околности произлази да је успостављен државни систем мерних станица, али да исти не покрива територију свих јединица локалне самоуправе, нарочито кад је реч о мрежи за аутоматски мониторинг, Заштитник грађана мишљења је да би било упутно и да је без сумње у јавном интересу омогућити оптимизацију мониторинга квалитета ваздуха, уз сарадњу са јединицама локалне самоуправе.
Заштитник грађана подсећа да стандард добре управе не дозвољава нечињење и пасивност, већ тражи активан, ангажован став органа управе према обављању послова из свог делокруга и законито вршење тих послова ради остваривања циља због кога су органу дата јавна овлашћења. 
На основу свих утврђених чињеница и околности, Заштитник грађана је утврдио пропуст у правилности и законитости Министарства заштите животне средине на штету остваривања права грађана и, сагласно чл. 24 став 2. и чл.  31. став 2. Закона о Заштитнику грађана, упутио органу управе препоруке са мишљењем ради отклањања уочених недостатака у раду, као и у циљу унапређења рада органа управе и спречавања сличних пропуста у будућности.

	ЗАШТИТНИК ГРАЂАНА

	

	Мр Зоран Пашалић 


Доставити:

- Министарству заштите животне средине
- копију Агенцији за заштиту животне средине, ради информације
- у списе предмета;
� ("Сл. гласник РС", бр. 36/2009 и 10/2013)





Делиградска 16,  11000 Београд

Телефон: (011) 2068 -100       www.zastitnik.rs        e-mail: zastitnik@zastitnik.rs 
Делиградска 16,  11000 Београд

Телефон: (011) 2068 -100       www.zastitnik.rs        e-mail: zastitnik@zastitnik.rs 

[image: image1.png][image: image2.jpg]